SL Uradni list Evropske unije C 82/17

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 82/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„FESOLS DE SANTA PAU“

Št. EU: ES-PDO-0005-01226-14.5.2014

ZOP ( X ) ZGO ( )

1. Ime

„Fesols de Santa Pau“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1

Zaščitena označba porekla „Fesols de Santa Pau“ ščiti semena fižola (Phaseolus vulgaris L.) tradicionalnih vrst Tavella Brisa, Setsetmanera in Gra Petit, ki so lahko posušena, kuhana ali konzervirana.

Fižol, ki je zaščiten s to zaščiteno označbo porekla, ustreza trgovski kategoriji „ekstra“ in ima naslednje značilnosti:

3.2.1 Posušen fižol, nekuhan

3.2.1.1 Morfološke značilnosti

Semena teh treh tradicionalnih vrst, ki spadajo v trgovski razred mornariškega fižola, so bele barve, zaobljene oblike, njihova teža pa znaša med 18 in 30 g na 100 semen pri 12-odstotni vlagi.

3.2.1.2 Kemične lastnosti

— Beljakovine: visoka vsebnost beljakovin, in sicer najmanj 25 %,

— vsebnost vlage: manj kot 15 %.

3.2.2 Fižol, kuhan bodisi doma bodisi v obratih za predelavo

3.2.2.1 Organoleptične lastnosti

— Gladka in komaj občutna lupina (med 2 in 4 na lestvici od 0 do 10),

— povprečna do nizka stopnja moknatega videza (med 3 in 4 na lestvici od 0 do 10),

— rahel okus po fižolu (4 na lestvici od 0 do 10) in odsotnost drugih okusov (med 0 in 1 na lestvici od 0 do 10).

3.3 Krma (samo za proizvode živalskega izvora) in surovine (samo za predelane proizvode)

Zaščitena označba porekla „Fesols de Santa Pau“ ščiti posušena, kuhana in konzervirana semena fižola. Priprava končnega proizvoda se opravi izključno s fižolom, ki združuje vse značilnosti, ki jih zahteva ZOP, ter vodo in soljo. Uporaba kakršnih koli drugih vrst dodatkov ali konzervansov ni dovoljena.

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja fižola iz ZOP „Fesols de Santa Pau“ mora potekati znotraj geografskega območja, opredeljenega v točki 4, saj je kombinacija tradicionalnega genskega materiala in vulkanskih tal ter obdobja gojenja in tehnik proizvodnje tista, ki končnemu proizvodu da posebne značilnosti. Na opredeljenem območju mora potekati zlasti:

— gojenje: potekati mora izključno na vulkanskih tleh v občinah, ki so sestavni del geografskega območja, opredeljenega v točki 4,

— sušenje rastlin,

— mlatenje in čiščenje zrn,

— postopek razkuževanja z insekticidi (zamrznitev),

— priprava proizvoda.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Za posušen fižol je dovoljena kakršna koli vrsta embalaže, ki prepušča zrak in katere kapaciteta je največ 25 kg.

3.6 Posebna pravila za označevanje proizvoda, za katerega se uporablja registrirano ime

Na embalaži se obvezno in opazno navede ime zaščitene označbe porekla „Fesols de Santa Pau“, logotip ZOP in logotip EU za ZOP, poleg tega pa se navedejo tudi podatki, katerih navedbo na splošno zahteva veljavna zakonodaja.

Logotip ZOP (barvna in črno-bela različica):

4. Jedrnata opredelitev geografskega območja

Geografsko območje proizvodnje in priprave fižola, zaščitenega z ZOP „Fesols de Santa Pau“, zajema občine Santa Pau (jedro proizvodnje), Castellfollit de la Roca, Les Planes d’Hostoles, Les Preses, Olot, Sant Feliu de Pallerols in Sant Joan les Fonts (vse spadajo v upravno enoto „comarca de la Garrotxa“, ki se nahaja v avtonomni skupnosti Kataloniji na SV Španije).

5. Povezava z geografskim območjem

Fižol „fesols“ se je začel gojiti v vulkanski regiji Santa Pau v XVIII. stoletju. Od takrat naprej so pridelovalci oblikovali različne sorte tako, da so najprej izbirali genotipe, prilagojene za mešano gojenje skupaj s koruzo, od 70. let XX. stoletja dalje pa genotipe, primerne za ločeno gojenje in učinkovito obdelovanje. Tako so nastale tradicionalne sorte, zajete v ZOP „Fesols de Santa Pau“, in sicer Tavella Brisa, Setsetmanera in Gra Petit, ki so izjemno prilagojene lokalnim razmeram, prav tako pa so priznane kakovosti.

Za fižol, zaščiten z ZOP, je značilna zelo visoka vsebnost beljakovin, komaj občutna lupina, nizka stopnja moknatosti videza in rahel okus. Te značilnosti izvirajo tako iz pedoklimatskih značilnosti geografskega območja, na katerem se gojijo, kot tudi iz uporabljenih tradicionalnih sort.

Podnebje geografskega območja te ZOP je sredozemsko, vendar z nekaterimi značilnostmi celinskega podnebja. Povprečna letna količina padavin znaša okrog 1 000 l/m2, porazdelitev padavin pa je neenakomerna, in sicer so padavine najpogostejše spomladi in jeseni, čeprav tudi poleti pade dovolj dežja, da se fižol lahko goji na sušnih območjih. Najvišje temperature v mesecu juliju in v prvi polovici avgusta lahko dosežejo 35 °C, vendar od druge polovice avgusta naprej in v septembru maksimalne temperature padejo pod 27 °C (zmernejše temperature).

Na območju Garrotxe se je pred 350 000 leti pojavila občasna vulkanska aktivnost, do zadnjega izbruha pa naj bi prišlo pred 11 000 leti. Magmatske kamnine na zaščitenem območju so predvsem različni tipi bazalta, za katere je značilna nizka stopnja kislosti, kar pomeni, da imajo nizko vsebnost SiO2 (SiO2 se giblje med 52 in 45 %). Zemeljski procesi so bazalt pretvorili v izjemno plodna tla, za katera je značilno naslednje:

— razmeroma visoka vsebnost organskega materiala (ponavadi med 2,5 in 5,0 g/100 g),

— rahlo kisla ali nevtralna pH vrednost, ponavadi med 6,0 in 7,5,

— odsotnost kalcijevega karbonata in posledično nizka vsebnost kalcija,

— visoka sposobnost kationske izmenjave (ponavadi večja od 25 cmol+/kg),

— visoka sposobnost zadrževanja vode.

Te značilnosti tal neposredno vplivajo na kakovost in značilnosti proizvoda, ki tam raste, saj visoka sposobnost kationske izmenjave omogoča visoko vsebnost beljakovin, ki je povezana z nizko stopnjo moknatosti videza proizvoda, medtem ko sta nizka vsebnost kalcija in rahlo kisla ali nevtralna pH vrednost razlog, da je lupina komaj občutna. Ta dva dejavnika se okrepita z zorenjem semen pri zmernih temperaturah, ki nastopijo v drugi polovici avgusta. Zmerne temperature v času zorenja prispevajo tudi k rahlosti okusa.

Zaradi podnebne nestanovitnosti območja, zlasti kar zadeva količino padavin in temperature, lahko samo pridelovalci z izkušnjami prav s tega območja izberejo pravi trenutek za setev in primerno sorto (zorenje se mora začeti od druge polovice avgusta naprej, ko so temperature zmernejše). Pridelovalci ponavadi na različnih poljih kombinirajo vse tri sorte, zajete v ZOP, (ki se med seboj razlikujejo po tipu rasti, dolžini rastnega cikla in stopnji sposobnosti prenašanja okoljskih sprememb), da zajamčijo minimalni pridelek ne glede na podnebne značilnosti območja. Prav izkušnje, ki jih pridelovalci pridobijo na tem območju, so potrebne, da se doseže sušenje semen jeseni, ko je za okoljske razmere značilna precejšnja vlažnost, ki omogoča maksimalni razvoj organoleptičnih lastnosti proizvoda.

Fižol „Fesols de Santa Pau“ je sestavni del različnih tradicionalnih in novodobnih jedi in je osrednja sestavina t. i. vulkanske kuhinje (cuina volcánica), zaradi katere je to območje gastronomska destinacija s tradicionalno kulturo z dejavnostmi, povezanimi s fižolom „Fesol de Santa Pau“, kot je na primer sejem fižola „Feria del Fesol de Santa Pau“, ki od leta 1991 poteka vsako leto sredi januarja.

Sklic na objavo specifikacije proizvoda

(drugi odstavek člena 6(1) te uredbe)

Celotno besedilo specifikacije je na voljo na naslednji spletni strani:

http://www.gencat.cat/alimentacio/pliego-fesols-santa-pau

(1) UL L 343, 14.12.2012, str. 1.